
Parlamentul României

Camera Deputaţilor
Comisia pentru apărare, ordine                                                                                                                                   Bucureşti, 06.10.2004                                                                                  

publică şi siguranţă naţională                                                                                                                                      P.L.X - 486/2004
Nr.32/497/2004

RAPORT

asupra proiectului de Lege privind prevenirea şi combaterea terorismului

1. În conformitate cu prevederile art. 89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr. 23/2003, Comisia pentru apărare, ordine publică şi siguranţă naţională a fost sesizată spre dezbatere şi avizare în fond, în procedură obişnuită, cu proiectul de Lege privind prevenirea şi combaterea terorismului, trimis cu adresa nr. P.L. X - 489 din 6 septembrie 2004 şi înregistrat sub nr. 32/497 din 7 septembrie 2004.

Consiliul Legislativ, cu nr. 685/21.04.2004, a avizat favorabil proiectul de lege cu unele observaţii şi propuneri.

Comisia juridică de disciplină şi imunităţi, Comisia pentru administraţie publică, amenajarea teritoriului şi echilibru ecologic şi Comisia pentru buget, finanţe şi bănci, cu nr. 31/779 din 14.09.2004, nr. 26/1984 din 09.09.2004 şi, respectiv, nr. 457 din 09.09.2004, au avizat favorabil proiectul de lege, în forma adoptată de Senat.

Proiectul de lege are ca obiect de reglementare instituirea cadrului juridic corespunzător pentru prevenirea şi combaterea terorismului şi calificarea ca infracţiuni sau contravenţii a unor fapte din acest domeniu.

2. Potrivit art. 73 alin.(3) lit. h) din Constituţia României, proiectul de lege face parte din categoria legilor organice şi se adoptă în conformitate cu art. 76 alin. (1) din Constituţia României.


Potrivit art.51 şi 52 din Regulamentul Camerei Deputaţilor, la lucrările comisiei au participat, în calitate de invitaţi, domnul lt.col. Iorga Eugen, doamna lt. Enache Luiza şi domnul mr. Vlase Daniel, consilieri juridici în cadrul Serviciului Român de Informaţii, doamna lt.col. Balaban Sofia şi domnul col. Soare Vasile, reprezentanţi ai  Ministerului Apărării Naţionale, domnul Creţan Gheorghe consilier juridic în cadrul Serviciului de Informaţii Externe, domnul comisar-şef Romanică Adrian şi domnul Gherghinoiu Ion, reprezentanţi ai Ministerului Administraţiei şi Internelor.

3. La lucrări au fost prezenţi un număr de 22 deputaţi, din totalul de 27 membri ai comisiei.

4. Senatul a adoptat acest proiect de lege în şedinţa din 30 august 2004.
5. Proiectul de lege, potrivit art. 75 alineatele (1) şi (3)  din Constituţia României şi art. 86 din Regulamentul Camerei Deputaţilor, este de competenţa decizională a Camerei Deputaţilor.


În urma dezbaterii, în şedinţele din 22, 28, 29 şi 5 septembrie 2004, cu unanimitate de voturi pentru, comisia a hotărât să supună proiectul de Lege privind prevenirea şi combaterea terorismului, Plenului Camerei Deputaţilor spre dezbatere şi adoptare, cu următoarele amendamente:

I. Amendamente admise
	Nr.

crt.
	Text adoptat de Senat
	Text adoptat de comisie
	Motivarea propunerii amendamentului
	Cameră 

Decizională

	1. 
	Secţiunea 1

Măsuri financiare de prevenire şi combatere a terorismului
	1. La capitolul II titlul Secţiunii 1 se modifică şi va avea următorul cuprins:

"Secţiunea 1

Sistemul Naţional de Prevenire şi Combatere a Terorismului"

(Autor: dl. dep Răzvan Ionescu)
	- În cadrul acestei secţiuni se face referire la atribuţiile SNPCT şi nu la masuri financiare 
	C:D.

	2. 
	Art.10.- Atribuţiile pe linia prevenirii terorismului constau în:
	2. Partea intoductivă a articolului 10 se modifică şi va avea următorul cuprins: 

"Art.10.- Atribuţiile specifice, potrivit   art. 7, pe linia prevenirii terorismului constau în:"

(Autor: dl. dep Costică Canacheu)
	- Pentru claritatea textului de lege. 
	C.D.

	3. 
	Art.11.- Atribuţiile pe linia combaterii terorismului constau în:
	3. Partea intoductivă a articolului 11 se modifică şi va avea următorul cuprins:

"Art.11.- Atribuţiile specifice, potrivit   art. 7, pe linia combaterii terorismului constau în:"

(Autor: dl. dep Costică Canacheu)
	- Pentru claritatea textului de lege 
	C.D.

	4. 
	b) intervenţia contrateroristă, când se desfăşoară ori    s-au produs atacuri teroriste şi, respectiv, intervenţia antiteroristă, în situaţia iminenţei producerii unui atac terorist;
	4. La articolul 11, litera b) se modifică şi va avea următorul cuprins:

"b) intervenţia antiteroristă, în situaţia iminenţei producerii unui atac terorist şi, respectiv, intervenţia contrateroristă când se desfăşoară ori s-au produs atacuri teroriste. "

(Autor: dl. dep Răzvan Ionescu)
	- Potrivit cronologiei desfăşurării evenimentelor.
	C.D.

	5. 
	Art.12.- (1)
În situaţiile de criză teroristă, Serviciul Român de Informaţii, prin unitatea specializată, execută intervenţia contrateroristă, independent sau în cooperare cu alte forţe abilitate, pe întreg teritoriul ţării, asupra obiectivelor atacate sau ocupate de terorişti, în scopul capturării sau anihilării acestora, eliberării ostaticilor şi restabilirii ordinii legale.
	5. La articolul 12, alineatul (1) se modifică şi va avea următorul cuprins:

"Art.12.- (1)
În cazul unui atac terorist, Serviciul Român de Informaţii, prin unitatea specializată, execută intervenţia contrateroristă, independent sau în cooperare cu alte forţe abilitate, pe întreg teritoriul ţării, asupra obiectivelor atacate sau ocupate de terorişti, în scopul capturării sau anihilării acestora, eliberării ostaticilor şi restabilirii ordinii legale."

(Autor: dl. dep Răzvan Ionescu)
	- Fiecare atac terorist, în parte, este perceput ca o situaţie de criză.
	C.D.

	6. 
	Art.12. - (2) În cazul obiectivelor din competenţa Serviciului de Protecţie şi Pază, intervenţia contrateroristă se execută de către forţele specializate ale acestuia.
	6. La articolul 12, alineatul (2)  se elimină

(Autor: dl. dep Răzvan Ionescu)
	Textul nu este necesar, întrucât, potrivit Legii nr. 191/1998,  SPP „intervine,independent  sau în cooperare cu alte organe prevăzute de lege, pentru prevenirea şi contracararea acţiunilor de natură să pună în pericol viaţa, integritatea fizică, sănătatea sau libertatea de acţiune a persoanelor cărora le asigură protecţie şi securitatea obiectivelor păzite, precum şi pentru capturarea sau anihiliarea elementelor teroriste ori agresive”.
	C.D.

	7. 
	(3) Intervenţia contrateroristă se execută cu aprobarea Consiliului Suprem de Apărare a Ţării şi se realizează potrivit metodologiei elaborate de Serviciul Român de Informaţii şi Serviciul de Protecţie şi Pază, aprobată prin Hotărâre a Consiliului Suprem de Apărare a Ţării.
	7.La articolul 12, alineatul (3) se modifică şi va avea următorul cuprins:

"(2) Intervenţia contrateroristă se execută cu aprobarea Consiliului Suprem de Apărare a Ţării şi se realizează potrivit metodologiei elaborate de Serviciul Român de Informaţii, aprobată prin Hotărâre a Consiliului Suprem de Apărare a Ţării."

(Autor: dl. dep Răzvan Ionescu)
	Pentru concordanţă cu art.6 alin. (2) lit. a), care prevede că SRI are rol de coordonator tehnic în SNPCT.
	C.D.

	8. 
	(3) Grupul de lucru evaluează modul de îndeplinire a prevederilor Protocolului general de organizare şi funcţionare a SNPCT şi formulează propuneri în consecinţă.
	8. La articolul 13, alineatul (3) se modifică şi va avea următorul cuprins:

"(3) Cu ocazia întrunirilor, prevăzute la alin.(2), Grupul de lucru evaluează modul de îndeplinire a prevederilor Protocolului general de organizare şi funcţionare a SNPCT şi prezintă Consiliului Suprem de Apărare a Ţării rapoarte în consecinţă."

(Autor: dl. dep. Dorel Bahrin)
	Pentru concordanţă cu art.14 alin. (3) şi (4).
	C.D.

	9. 
	Art.17.- Centrul de Coordonare Operativă Antiteroristă are următoarele atribuţii:
b) asigură operativ schimbul de date şi informaţii privind activităţile cu caracter terorist între autorităţile şi instituţiile publice componente ale SNPCT;


	9. La articolul 17, litera b) se modifică şi va avea următorul cuprins:

"b) asigură operativ schimbul de date şi informaţii între autorităţile şi instituţiile publice componente ale SNPCT, privind activităţile cu caracter terorist;"

(Autor: dl.dep. Marcu Tudor)
	Pentru înţelegerea corectă a prevederii.
	C.D.

	10. 
	Art.19.- (1) Sarcina privind actualizarea periodică a prevederilor Protocolului general de organizare şi funcţionare a SNPCT revine membrilor Sistemului, în funcţie de modificările înregistrate în domeniul de referinţă, precum şi Serviciului Român de Informaţii, în calitate de coordonator tehnic.
	10. La articolul 19, alineatul (1) se modifică şi va avea următorul cuprins:

"Art.19.- (1) Sarcina privind actualizarea periodică a prevederilor Protocolului general de organizare şi funcţionare a SNPCT revine membrilor Sistemului, în funcţie de modificările înregistrate în domeniu, precum şi Serviciului Român de Informaţii, în calitate de              coordonator tehnic."

(Autori : d-nii. dep. Marcu Tudor şi Dorel Bahrin )
	Pentru înţelegerea corectă a prevederii.
	C.D.

	11. 
	(4) Dacă în termen de 24 de ore de la înregistrare se apreciază că propunerea este întemeiată şi sunt întrunite toate condiţiile prevăzute de lege, procurorul general al Parchetului de pe lângă Înalta Curte de Casaţie şi Justiţie sau înlocuitorul de drept al acestuia solicită în scris preşedintelui Înaltei Curţi de Casaţie şi Justiţie autorizarea activităţilor propuse.
	11. La articolul 21, alineatul (4) se modifică şi va avea următorul cuprins:

"(4) Dacă în termen de 24 de ore de la înregistrarea cererii se apreciază că propunerea este întemeiată şi sunt întrunite toate condiţiile prevăzute de lege, procurorul general al Parchetului de pe lângă Înalta Curte de Casaţie şi Justiţie sau înlocuitorul de drept al acestuia solicită în scris preşedintelui Înaltei Curţi de Casaţie şi Justiţie autorizarea activităţilor propuse."

(Autor: dl.dep. Dorel Zăvoianu)
	Adăugire necesară.
	C.D.

	12. 
	
	12. La articolul 21, după alineatul (11) se introduce un nou alineat, alin. (12), cu următorul cuprins:

"(12) Solicitarea, emiterea şi punerea în aplicare a mandatului se fac cu respectarea preverilor Legii nr. 182/2002 privind protecţia informaţiilor clasificate." 

(Autor: dl.dep. Cornel Boiangiu)
	Potrivit art. 17 din Legea nr. 182/2002,  în categoria informaţiilor secrete de stat sunt cuprinse informaţiile care reprezintă sau care se referă la activitatea de informaţii desfăşurată de autorităţile publice stabilite prin lege pentru apărarea ţării şi siguranţa naţională, precum şi mijloacele, metodele, tehnica şi echipamentul de lucru, precum şi sursele de informaţii specifice, folosite de autorităţile publice care desfăşoară activitate de informaţii; 
	C.D.

	13. 
	
	13. După articolul 21 se introduce un nou articol, art. 22, cu următorul cuprins:

"Art. 22- (1) În situaţii deosebite, care impun înlăturarea unor pericole iminente pentru securitatea naţională, organele de stat specializate cu atribuţii în domeniu pot efectua activităţile prevăzute de art. 20, fără autorizarea menţionată de prezenta lege, urmând ca solicitarea să fie înaintată de îndată ce este posibil, dar nu mai târziu de 48 de ore.

(2) Dacă judecătorul apreciază că nu se mai impune continuarea activităţilor prevăzute la alin. (1), dispune încetarea de îndată a acestora."

(Autor: dl.dep.Răzvan Ionescu)
	Pentru operativitatea acţiunilor de prevenire şi combatere a terorismului.

În urma introducerii art. 22 celelalte articole vor avea o nouă numerotare.
	C.D.

	14. 
	(3) În cazul în care listele nu cuprind datele de identificare, CCOA efectuează, potrivit competenţelor ce revin fiecărei instituţii, verificările care se impun pentru obţinerea informaţiilor necesare.
	14. La articolul 25, alineatul (3) se modifică şi va avea următorul cuprins:

(3) În cazul în care listele nu cuprind datele de identificare, CCOA solicită efectuarea verificărilor care se impun pentru obţinerea informaţiilor necesare, potrivit competenţelor ce revin fiecărei instituţii.

(Autor: dl.dep. Marcu Tudor)
	În principal, datele respective sunt furnizate de autorităţile şi instituţiile publice prevăzute la alin. (1).


	C.D.

	15. 
	Art.45.- (1)
La intrarea în vigoare a Legii  nr.301/2004 - Codul penal - art.35 şi art.36 din prezenta lege se abrogă.

(2) La  aceeaşi  dată  art.31,  art.33 alin.(2) şi art.34 alin.(1)-(2) se modifică şi vor avea următorul cuprins:

Art.31.-(1)
Producerea, dobândirea, deţinerea, transportul, furnizarea sau transferarea către alte persoane, fără drept, direct sau indirect, de arme chimice sau biologice, precum şi cercetarea în domeniu sau dezvoltarea de asemenea arme, fără drept, se pedepseşte cu detenţia severă de la 15 la 20  de ani şi interzicerea unor drepturi.

(2)
Ameninţarea cu săvârşirea faptelor prevăzute la art.295 alin.(1) lit.a)-e)  din Codul penal se pedepseşte cu închisoarea strictă de la 3 la 10 ani şi interzicerea unor drepturi.

Art.33.- (2)
Fapta de a iniţia constituirea unei asocieri în scopul săvârşirii de acte de terorism ori aderarea la sau sprijinirea, sub orice formă, a unei astfel de asocieri, se pedepseşte cu închisoare strictă de la 10 la 15 ani, fără a se putea depăşi maximul pedepsei prevăzută de lege pentru infracţiunea ce intră în scopul asocierii.

Art.34.- (1) Punerea la dispoziţia unei entităţi teroriste de bunuri mobile sau imobile ori efectuarea de orice operaţiuni financiar-bancare, în vederea finanţării actelor de terorism, se sancţionează cu detenţie severă de la 15 la 20 de ani şi interzicerea unor drepturi.

(2) Bunurile mobile sau imobile puse la dispoziţia entităţii teroriste în scopul finanţării actelor de terorism se confiscă, iar dacă acestea nu se găsesc, condamnatul este obligat la plata echivalentului lor în bani.


	15. Articolul 45 devine art. 46, alineatul (2) se modifică şi va avea următorul cuprins:

"Art. 46. - (1) La intrarea în vigoare a Legii  nr.301/2004 - Codul penal - art.36 şi art.37 din prezenta lege se abrogă.
(2) La  aceeaşi  dată  art.32,  art.34 alin.(2) şi art.35 alin.(1)-(2) se modifică şi vor avea următorul cuprins:

Art. 32. - Constituie acte de terorism, următoarele infracţiuni, săvârşite în condiţiile prevederilor art. 2:

a) producerea, dobândirea, deţinerea, transportul, furnizarea sau transferarea către alte persoane, fără drept, direct sau indirect, de arme chimice sau biologice, precum şi cercetarea în domeniu sau dezvoltarea de asemenea arme, fără drept, se edepşeşte cu detenţia severă de la 15 la 20 de ani şi interzicerea unor drepturi;

b) preluarea fără drept a unei aeronave, prin orice  mijloace, precum şi exercitarea fără drept a controlului asupra acesteia se pedepsesc cu detenţia severă de la 15 la 30 de ani şi interzicerea unor drepturi;
c) ameninţarea cu săvârşirea faptelor prevăzute la lit.b), precum şi a faptelor prevăzute în art. 295 alin.(1) lit. a)-e) din Codul Penal se pedepseşte cu închisoare strictă de la 3 la 10 ani şi interzicerea unor drepturi.

Art.34.- (2)
Fapta de a iniţia constituirea unei asocieri în scopul săvârşirii de acte de terorism ori aderarea la sau sprijinirea, sub orice formă, a unei astfel de asocieri, se pedepseşte cu închisoare strictă de la 10 la 15 ani, fără a se putea depăşi maximul pedepsei prevăzută de lege pentru infracţiunea ce intră în scopul asocierii.

Art.35.- (1) Punerea la dispoziţia unei entităţi teroriste de bunuri mobile sau imobile ori efectuarea de orice operaţiuni financiar-bancare, în vederea finanţării actelor de terorism, se sancţionează cu detenţie severă de la 15 la 20 de ani şi interzicerea unor drepturi.

(2) Bunurile mobile sau imobile puse la dispoziţia entităţii teroriste în scopul finanţării actelor de terorism se confiscă, iar dacă acestea nu se găsesc, condamnatul este obligat la plata echivalentului lor în bani."
(Autor: dl. dep. Răzvan Ionescu)
	Pentru concordanţă cu OUG nr.141/2001 pentru sancţionarea unor acte de terorism şi a unor fapte de încălcare a ordinii publice.

Pentru concordanţă cu OUG nr.29/1997
privind Codul aerian şi cu 

Legea nr.257/2001
privind modul de acţiune împotriva aeronavelor care utilizează neautorizat spaţiul aerian al României.
	C.D.


II. Amendamente respinse:
	Nr.

crt.
	Text adoptat de Senat
	Text adoptat de comisie
	Motivarea amedamentului

1. pentru admitere

2. pentru respingere
	Cameră 

Decizională

	1. 
	Art.12. - (2) În cazul obiectivelor din competenţa Serviciului de Protecţie şi Pază, intervenţia contrateroristă se execută de către forţele specializate ale acestuia.
	(2) În cazul obiectivelor proprii, aparţinând instituţilor din domeniul apărării şi securităţii naţionale, primele măsuri de asigurare a intervenţiei contrateroriste se execută de forţele specializate ale acestora, până la intervenţia Serviciului Român de Informaţii. 

(Autor:dl.dep. Marcu Tudor)

(2) În cazul obiectivelor proprii, aparţinând instituţilor din domeniul apărării şi securităţii naţionale, primele măsuri de asigurare a intervenţiei contrateroriste se execută de forţele specializate ale acestora, până la preluarea coordonării situaţiei de criză teroristă de către CCOA. 

(Autor:dl. dep. Dorel Bahrin)

(2) În cazul obiectivelor proprii sau a celor care intră în competenţa instituţilor din domeniul apărării şi securităţii naţionale, primele măsuri de asigurare a intervenţiei contrateroriste se execută de forţele specializate ale acestora, până la intervenţia Serviciului Român de Informaţii. 

(Autor:dl.dep. Cornel Boiangiu)
	1. Aceste instituţii deţin forţe specializate care pot intervene într-o primă fază a crizei teroriate.

2.Întrucât nu toate aceste instituţii deţin forţe specializate, modul în care acestea desfăşoară acivităţi specifice individual sau în cooperare se stabileşte prin Protocolul general de organizare şi funcţionare a SNPCT, prevăzut la art. 7.


	


PREŞEDINTE,

Răzvan IONESCU

Red.expert Ţăranu Mihai

Red. consult. Roxana Rus, Anca  Daria  Barb

Către,
BIROUL PERMANENT AL

CAMEREI DEPUTAŢILOR

Vă înaintăm, alăturat, RAPORTUL asupra  proiectului de Lege privind prevenirea şi combaterea terorismului, trimis cu adresa nr. P.L.X-486 din 6 septembrie 2004  şi înregistrat sub nr.32/497 din 7 septembrie 2004.


În raport de obiectul şi conţinutul său, proiectul de lege face parte din categoria legilor organice.

PREŞEDINTE,

Răzvan IONESCU
1
2

